Monroc me Apar acel
Pa Okelo P Patuda/Nero Madit
Nicakka ma ceng tuc tin, Acut ma nakanen tye ka wirre mada i bar pa Lukol. Acut kono wirre ki tyen lok, ma jo weng wa litino ma i Monroc ngeyo. Wang dano bene ma naka nen tye ogabbe i ipol kuno ka neno diro cyerre pa Acut i yamo ki kit ma gicurre kwede piny lirut ci li tup i kin lum.
Otega ne gukwanyo tongi alwiri ma gikemo kuno ka neno ngo matye Ka timme. Mon gicikogi me dong ki litino, ma ni ka guwinyo oduru ci myero guring gulor wiigi i ot cut.
I gang pa ladit Watremo, ma tye cok ki bar pa Lukol, teki lwak dong a kuman me cito ka kar acut kwica, olwango otong tong madongo otugi leyo kor gi i dyekal cut. Litino ma onongo gitye idye kal kenyo gucako dongo kumgi atata me kwanyo lak lito pa lwangi man ki i kumgi. Olwango otong tong kono pe kee ata, ento nongo olwoko oluma mo ma ger ki itim, wi dayo ma onongo tye ki likwayone ni, otugi lwongogi me ringi i ot cut ka ocego dogola li rit.
En otimo kakare pien teki guloro wiigi kuman cut ci, twon Labwor madit otuc ma ngat angata i dyekal, mulworre tyen gidek ka obino ocung i cwiny dyekal ki kume, ka owirre manok ma wange nen ki teng kika makwar liryac calo toc ma nyige cok tum. Ka ocako wot me bino i dogola ka ma dayo olaro kwone ki likwayo, ma cok o i dogola kuman ci olokke arii ki dogola ci liryeb kenyo. Gini obwuto onino ma twaro ne mito pwuto wi ot woko.
Kor co kono dong ocito ma piny oling litik. Oduro mo ma ni kati bene pe wek gwok jo mogo oringi ci okati ki idye kal ma dong dogola ne odoko pa lalako ma twaro atyer. Acut kono ka inen wirre, pe itam ni kakare tye kama cok ento pe. Pien borpiny me wang pat ki me tyen ka tye odoko yo i pol.
Dayo ki kany odiyo litino i wi tuti kama ding, ocikogi me ling litik kadi ningo, ka ngat ma tin okok lamwode gire tin ci meno megge. Litino okudde i te tyelo kadi cugu kayogi ning ning ngat ma winyo litte tin pe, gineno lacen ki kwot ka lak cugu koni aye ka pinye oloke maber.
Dayo ki kany obedo ma wange tek i dogola me neno ngo ma welo lworo ni obitimo, ento kai wange bed matek i kume, ki i dye ot kany, ocako winyo ka tyene tye ka murre ki pii malyet ma pe ngeyo kama tye ka a ki iye, kara man gini ocwalo man ma marone deggi aye tye ka kati ki i te kika. Dayo dong oniang ki kec ngwece mucako jiyo ot calo ito yat laburi.
Co ki kwica pud tye ka medde, wot kono ma naknen gitamo ni kakare cok-ki dong ongolo kulu giryo, ma jo mogo dong ocako gwenyo doggi ni myero gidwog gang kuman cut, ci latela wange otugi com i kum kor tyen labwor munyono daba lirap. “Kong wucung, welo tye en, wuneno man kor odyaa kikume, pudi okato cok cokki, dong mito wuwot ma wangwu atera, pien pe gingeyo ka tye ki ret lak tong nyo pe, wuwot kun kinwu cokcok.
Tek jo mogo winyo ni jali aye tye idwol kikume, ineno kit ma kum coge mogo myel kwede calo ngat ma ajaa tye ka waro jok ki i wiye ma wanggi wirre liwic wic tung kany, tung kwica, ma cwinygi ogabbe wa i olokogi, ma dong onyoco kum joni adada, en aye ma lacek otuk ki i te oboke yat ma tye i dog yo, iwek inen kit ma jo bolle kwede i te lum li tup tup, ma lacene ma pe mito ni gimake bene ngete, ma ka onongo nene pe iparo pi kwo tutwal, i cawa eno itugi pwonye me kwoko kumi ki cwinyi ducu. Kono latuk ki ngweci obedo mere lacek nono ba.
Latela ka kuman cwinye otugi dak woko i kum luluka ni, ka ocwalo dwone: “Wua malo, meno obedo mere lacek keken, ngat murii i te lum odong kene koni ka odoko rac ci en ma poko ki oluma tim”.
Nen kit ma dano opwut kwede ki ite lum, laco acel kara onongo opoto en kama oluma tim ca obwutu iye kikume ma yec kum lakore pekki obwuke i wiye calo tol tworo. Latel luka obino ogwaro ki i wiye ci oketo i dog ume ka oyawo yamo matek ci owaci: “Oluma ni tye cok kany mada, pud oweko kabuto ni i kine cawa acel mukato, dong peny ma tye en aye ni en tye kwene”?
Jali teki waco kuman, ci awobi acel ocako ni: “ In Cunga, an gire onongo pe amito bino ka luka ming ming gire, in aye idida ka ginmo otima tin kakany, ci in aye ibi citito ki maa. An lok me oken-ni onongo kono angiyo kwede? Gin mo pe tima”.
Ma joni odirre manok kuman ci wang ngat acel otugi com i kum aruk dyang ma gikenyo moo ma iye woko liweng. Acut ma naka nen bor owinye wa i pol-li dong tiko bedo liwik wik ka wic. Kum twon dyang oket atata. Won dyang otugi ngeyo twone cut, pien ogoyo loke con i Monroc pi rwenyone.
Acut ka kuman pe mitti gidong ki wee keken, mogo bino jayo peda ringo ki cing gituk dok kwede wii yat, ma oweko lawii luka otugi cwalo dwone ni: “I nicakke na me bedo oken, peya anongo acut muwor kitman, piny dong nen calo cito ka lokke mada. Acut yang nyedde ki cen ka oneno dano, man kite i gwe tace nongo unye aunya, man dong tek wic me too.”
Ki bot dayo kany, kume tiko bedo li cuk cuk pe ni pi lworo, ento cwer cwiny pi lac pa labwor i tyene ki i ode, muloko lworone odoko me anywar pa labwor-ri, cwinye mogo yukke me kwanyo tong nyo latong me libbe cito ka baro gini kwede dog yen dog yen. Nyo me bako iye ki tong raa pa cwarre ma tye olwiri ojenge i kum gicika ni.
Aryo adek akny, Dayo otugi celo ma mwoc woko la ling ling ki i cwinye cut ni: “Iroka ka muwec, kong ikuro co weko dyekal idi ka i cere iye, anyaa Konamoi, akwero bedo mabuc pa gitim, ka itek ci dong i kura, irwako wii kama rac, too libo, tin dong watyeko.
kwedi atuti”. En owitte ocito owoto tong raa ma yengo li tik tik ki jwat pi yoto tong pur, ci ocito okwanyo latong munongo ni dok ma lake bene lac, ci omoko me tic kwede ka mitte ci olaro kwede oyot oyot i wii kidi ka pako ne mabit calo lidi.
Ki tim kwica, i dano dong opokke giryo, luyango ki luting ringo me akela paco ki lumedde ki luko kor nguu ni. Piny gire pud leng, ceng pud ocako nyoce ne anyoce me lengo tere, cito i kine cawa aboro ki wiye ni. Ma luluka ocako medde ki lukagi, gunongo ni wii obot tyen nguu tye ka kemo tung paco pa ladit Watremo ma dyange bene dong tye odoko ringo.
Ma joni dong owoto ma wi odi gang pa Watremo dong nen, joni owinyo ka twon koko pa labwor oture ma pe tuko tuko ma lawii luka otugi juko dano ci ocikogi ki dwon matek me winyo lokke keken kit ma myero giwot kwede ki mako tong. Ngat ma pe owinyo lokke tim ka ocamme meno bibedo pi tang winyo lok, ma cen pa ngati eno ni pe obimake. “Labwor neni dong otimo bal woko i gang pa ladit Watremo, pien ki kit koko ne, winye calo dong tye ka kwere ne”. En owaco.
Koko pa labwor eno bene owinye ma longo ki kama gitye ka yango iye dyang, ma ngat muwinyo ki cwiny mupoto oloyo en aye ladit Watremo munongo odong ka konyo yango ringo ma pig wange otugi o lirat cut ma pe ngeyo. Ingeye, en otugi weko yango ringo liyak me cito ka neno ngo mutimme tung ka koko pa labwor. Jo ma i dog dong gudong ma cwinygi kore, ni gwok oteka ni lok alibany ka dwogo me medde ki came, ci gwok came dok medde ki gin.
Cwiny dano ducu bedo li mat, mat, gin ma rac dong tye otwak woko i kin paco, ngo mutimme? Labwor dong oco ki i dog ninone? Dayo litino ni aye dong odoko ringo mupoto pa Labwor i kare ma en okato woko ka temo teko ne? Jal nieni pe ikeng, bimedde diki.
luo_Latn lua_Latn luo_Latn luo_Latn luo_Latn bam_Latn luo_Latn luo_Latn luo_Latn luo_Latn luo_Latn luo_Latn luo_Latn bam_Latn luo_Latn luo_Latn quy_Latn luo_Latn luo_Latn luo_Latn luo_Latn luo_Latn luo_Latn